# OBČINA PREVALJE

**Trg 2a**

**PREVALJE**

### OBČINSKI SVET

Številka: 032-0001/2014-19

Datum: 09. 07. 2018

## Z A P I S N I K

1. izredne seje Občinskega sveta Občine Prevalje, ki je bila dne 09. junija 2018, ob 17.00 uri, v sejni sobi Občine Prevalje, Trg 2a, Prevalje.

Sejo je v skladu z 19. členom Statuta Občine Prevalje (Uradno glasilo slovenskih občin, št. 70/2015) in 30. členom Poslovnika občinskega sveta Občine Prevalje (Uradno glasilo slovenskih občin, št. 1/2016, 15/2018) sklical župan dr. Matija TASIČ z naslednjim predlaganim dnevnim redom:

1. Ugotovitev sklepčnosti.
2. Potrditev dnevnega reda 1. izredne seje.
3. Analiza preteklih neurij in program kratkoročnih ukrepov za odpravo posledic neurij.

Seje sta se udeležila župan dr. Matija TASIČ in podžupanja Margareta JUKIČ.

Seje so se udeležili člani občinskega sveta:

1. Bernard PAČNIK,
2. Matej PEČNIK,
3. Ivan BACKOVIĆ,
4. Aleksander RISTIČ,
5. Vladimir PORI
6. Rafael ŠKUFCA,
7. Marija ŠUŠEL,
8. Štefan PERŠAK,
9. Hedvika GORENŠEK,
10. Bogdan PUPAVAC,
11. Aleksandra VESNICER,
12. dr. Karla ODER,
13. Stašo LODRANT,
14. Maks PUČELJ,
15. Andrej STERMEC.

Seje so se udeležili še :

1. Aljaž PORI, poveljnik PGD Prevalje, k točki 3,
2. Danilo VUTE, občinska uprava,
3. Emilija IVANČIČ, občinska uprava,
4. Franc BREZNIK, občinska uprava.

Novinarji :

1. Alojz JAZBEC, Televizija Uršlja,
2. Mateja KOTNIK, časnik Delo,
3. Jasmina DETELA, časnik Večer

Opravičeno odsotni:

1. Štefan PERŠAK,
2. Bogdan PUPAVAC.

## K tč. 1

**UGOTOVITEV SKLEPČNOSTI**

Na seji je bilo prisotnih 15 občinskih svetnikov.

V času glasovanja je bilo v dvorani 15 svetnikov.

S 15 glasovi za, 0 proti, je bil sprejet

**SKLEP:**

**Občinski svet Občine Prevalje ugotovi, da je 1. izredna seja Občinskega sveta Občine Prevalje sklepčna.**

## K tč. 2

**POTRDITEV DNEVNEGA REDA 1. IZREDNE SEJE**

Župan poda točko v razpravo.

Razprave ni bilo.

V času glasovanja je bilo v dvorani 15 svetnikov.

S 15 glasovi za, 0 proti, je bil sprejet

**SKLEP:**

**1. Ugotovitev sklepčnosti.**

**2. Potrditev dnevnega reda 1. izredne seje.**

**3. Analiza preteklih neurij in program kratkoročnih ukrepov za odpravo posledic neurij.**

**K tč. 3**

**Analiza preteklih neurij in program kratkoročnih ukrepov za odpravo posledic neurij**

Uvodno obrazložitev poda župan, ki pove, da je prvo neurje začelo divjati 24.5.2018, ki je povzročilo poplavljanje Štefanovega potoka in Flisovega potoka v spodnjem delu, ter uničenje propusta pod regionalno cesto, kar je povzročilo poplave v centru Prevalj. Poplavljeni so bili cesta, poslovni objekti, kleti, stanovanja in uničena je bila infrastruktura. Prav tako je bila uničena cesta proti Suhemu vrhu. Takratna škoda je bila ocenjena na okoli 850.000,00 EUR, medtem, ko je skupna škoda vseh poplav ocenjena na okoli 3.000.000,00 EUR. V ta znesek še ni zajeta vsota škode, ki so jo utrpeli posamezniki. Naslednje neurje je divjalo 7.6.2018 na Poljani, kjer je bil poplavljen center Poljane in tudi gostinski objekt Kocka. Nadalje je prišlo do novega neurja 22.6.2018, ko se je deloma ustavilo poplavljanje Štefanovega potoka, vendar pa je novo neurje dne 5.7.2018 zopet povzročilo poplavljanje Štefanovega potoka, ki ga ni bilo moč kontrolirati. Vzrokov, zakaj je prihajalo do poplav ob nevihtah je več. Eden izmed glavnih razlogov je, da so bile nevihte zelo intenzivne in z veliko količino padavin in so bile skoncentrirane na enem območju. Del krivde pade vsekakor tudi na neočiščene vodotoke in pregrade, ker je bilo po vetrolomu in opravi posledic le - tega ob brežinah potokov ostalo veliko vej in odpadnega lesa. Tako je voda ves ta material odnesla s sabo v dolino, kjer so zamašili propusti. Glavni razlog poplavljanja Štefanovega potoka je, da le – ta pred tremi leti, ko je občina naročila projekt sanacije in ga predala ministrstvo, slednje tega ni izvedlo. Po zadnjih dogodkih, so Ministrstvu za okolje in prostor, Direktorat za vode in vodarji obljubili ter pisno zagotovili, da bodo v prihodnjem tednu izvajalci prišli na teren in začeli z izvajanjem del, ki naj bi predvidoma trajala dva do tri mesece. Med tem se pripravlja tudi že projekt za sanacijo železarske vode pod viaduktom, ki naj bi bil pripravljen v roku 14dni. Tako bi naj bila kamnita struga in propust pod viaduktom končana v roku dveh do treh mesecev. Poudari, da tudi če bi ta sanacija bila že predhodno izvedena, vse škode, ne bi bilo mogoče preprečiti, saj je bila koncentracija padavin res izjemna. Flisov potok ni prestopil bregov v fazi kjer je bil saniran s strani občine, kljub temu, da se je v vodotok saniral brez dovoljenja države, ki je v prvi vrsti pristojna za sanacijo. Do poplavljanja Flisovega potoka pa je prišlo zaradi zadelanega propusta pod cesto, ki je bil v celoti zamašen, kar je povzročilo izlivanje vode in poplave. V zadnjih poplavah le – ta ni več poplavljal, saj je bil saniran in umeščen nov propust z dimenzijami 2m x2.50m.

Nadalje povzame ukrepe, ki jih je občina sprejela za odpravo posledic in preprečitev nadaljnjih težav v primeru novih poplav. Temeljito se bodo očistile vse pregrade po vsakem nalivu, pri čemer bodo pomagali tudi vodarji, očistile se bodo tudi brežine, jaški, mulde in propusti po vsakem večjem neurju. V kletnih prostorih stanovanj se bodo namestile fiksne črpalke oziroma se bodo dokupile črpalke, ki bodo omogočale hitro reakcijo in preprečitev poplavljanja. Dolgoročni ukrepi v dogovoru z vodarji, pa zajemajo dodatno izgradnjo zaplavnih pregrad, sanacija Štefanovega potoka, sanacija propusta pod glavno cesto, ki je v končni fazi, sanacija Flisovega potoka mimo Raškove ride in ureditev ceste. Nadalje sanacija Farskega potoka v spodnjem delu in v delu pri Černjaku, ki bo zajemala dodatno zaplavno pregrado. Izgradnja dodatne pregrade v zgornjem delu Gutmanovega potoka, ter poziv stanovanjskemu podjetju za nabavo dodatnih črpalk. Občina Prevalje je tudi opozorila vodarje, da bo, v kolikor bo opaziti, da dela ne potekajo kot je potrebno, sama intervenirala. Hkrati bo občina vse stroške kratkoročnih in dolgoročnih ukrepov upoštevala tudi v rebalansu proračuna in v ta namen povečala tudi rezervna sredstva, da se bo v prihodnje lahko hitreje reagiralo na morebitne ponovne poplave. Za konec doda, da glavno breme v primerih neurij in ostalih elementarnih nesreč nosijo gasilci PGD Prevalje, ki vedno priskočijo na pomoč. Hkrati se tudi zahvali vsem gasilcem in prostovoljcem, ki so pomagali na terenu.

Župan poda točko v razpravo.

Poveljnik PGD Prevalje Aljaž Pori pove, da so gasilci PGD Prevalje skupaj z ostalimi društvi iz Mežiške doline v teh neurjih opravili 39 intervencij. Posredovalo je okoli 120 gasilcev ter številni volonterji in podjetja, ki so nudila tehnične pripomočke, saj jih v PGD Prevalje primanjkuje. Doda, da je poleg velike škode na infrastrukturi nastala tudi velika škoda na tehniki in napravah s katerimi so situacijo reševali gasilci, vendar pa le – ta ni zavarovana za primere poplav, zato bodo morali škodo kriti sami. Za namene poplav v PGD Prevalje manjka dodaten avto oziroma priklopnik, zato apelira na občinske svetnike in občino, da razmislijo o nakupu oziroma financiranju dodatnega vozila, ki bi ga lahko uporabljali v primerih novih poplav, vertolomov in žledolomov in se s tem ne bi kvarila oprema, ki prvenstveno takšnim intervencijam ni namenjena. Z vidika gasilcev so bile vse intervencije pozitivno rešene, saj se pri tem nihče ni poškodoval. Največ težav je bilo pri preusmerjanju vode, črpanju vode z elektro agregati, ki jih primanjkuje. Zmanjkovalo je tudi potopnih črpalk, vendar so zadeve vseeno rešili. Bilo pa je tudi nekaj kritik občanov, ki niso bili zadovoljni z odzivnostjo gasilcev in na tem mestu opozori, da je klicni center dobil hkrati več pozivov za intervencijo in je klice prioritetno obdelal ter najprej napotil gasilce tja ker so bila ogrožena življenja. Hkrati pa tudi ne razpolagajo z zadostnimi resursi, da bi lahko delovali na več različnih lokacijah.

Občinski svetnik Bernard Pačnik, pove, da je zelo razočaran nad dejstvom, da na seji ni nikogar izmed predstavnikov vodne skupnosti. Pove, da je potrebno vse dolgoročne ukrepe izvesti kratkoročno in zadeve reševati urgentno, saj so v prihodnjih dneh zopet napovedane obilne padavine. Doda, da je že pred leti opozarjal, da bi bilo potrebno ustanoviti posebno komisijo za zaščito in reševanje, pa se na tem področju ni naredilo nič, kakor tudi ne glede predloga o povečanju rezervnega sklada za te namene. Predlaga, da občina ne glede na odgovornost države za sanacijo sama pristopi k sanaciji nujnih zadev. Doda, bodo ljudje v prihodnosti začeli začeti vlagati tudi tožbe v kolikor občina ne bo pristopila k temeljiti sanaciji in preprečevanju poplavljanja.

Občinski svetnik Rafael Škufca pove, da v preteklosti ne pomni poplav take razsežnosti in je mnenja, da je očitno prišlo do napak pri projektiranju vodotokov Flisovega in Štefanovega potoka, ki sta poplavljala in bi bilo potrebno ugotoviti kje so te napake in se sklicevati na odgovornost projektanta, ki je projekt pripravil. Doda, da ljudje več niti od hiše ne upajo, kadar so napovedane padavine. Pove, da je dobil informacije s strani DRI-ja, ki naj bi v sodelovanju z občino, ARS-om ter Slovenskimi železnicami skrbel za sanacijo Štefanovega potoka že v preteklosti, da se v teh letih ni delalo na tem nič, saj na bil vse funkcioniralo normalno.

Doda tudi, da je tudi v OŠ Franja Goloba prišlo do vdora podtalnice. Vzrok bi naj po njegovem bil napačno projektiranje in izvedba gradnje novih parkirnih mest pri Lesni.

Župan pojasni, da je v tem primeru govora o prepustu pod cesto, ki je v pristojnosti DRI-ja in tam zadeve funkcionirajo, ne funkcionirajo pa nad cesto.

Občinski svetnik Maks Pučelj opozori, da v predloženem poročilu ni omenjenega potoka na regionalni cesti Poljana – Holmec, ki teče od nekdanjega odlagališča na Lokovici mimo bližnjih stanovanjskih hiš do regionalne ceste. Poplavljanje tega potoka je povzročilo veliko materialno škodo stanovalcem in tudi škodo na propustu pred regionalno cesto Poljana – Holmec. Pove, da so si stanje na terenu ogledali tudi pristojni iz občine in vodne skupnosti. Svet KS Holmec je na občino naslovil tudi dopis, v katerem slednjo poziva, da čimprej odpravi pomanjkljivosti saj bi ob naslednjem podobnem neurju lahko bila ogrožena tudi regionalna cesta in ena izmed okoliških hiš.

Občinski svetnik Zdravko Fajmut poudarja, da nima smisla iskati krivcev in odgovornih za ukrepe in sanacijo po teh nesrečah, ampak morajo občina, občinski svet in župan z vsemi svojimi pristojnimi službami takoj ukrepati in to ne le znotraj svojih pristojnosti, pač pa, če je potrebno tudi tako, da posežejo v pristojnost drugih. Doda, da je višje sodišče že odločalo v podobnih primerih glede odgovornosti za nastalo škodo v primeru poplav in odločilo, da je na vseh cestah razen regionalnih za škodo odgovorna občina. Pove, da je občina odgovorna preprosto tudi zaradi dejstva, ker predstavlja oblast na tem območju. Zato je potrebno sprejeti vse ukrepe in pripraviti program za odpravo posledic, ki bo v prihodnje omejil in preprečeval tako veliko škodo. Doda tudi, da bo v prihodnje občina primorana povišati sredstva, ki bodo namenjena preprečevanju in sanaciji posledic podobnih neurij. Kot drugo obveznost izpostavi oblikovanje posebne komisije, katere naloga bo pripraviti program ukrepov za odpravo posledic poplavi in ukrepe za varstvo pred meteornimi vodami, ki bi lahko prizadele različna območja v Občini Prevalje. Potrebno je tudi zagotoviti posebno postavko v proračunu s katero bi zagotovili finančna sredstva za redno čiščenje vodotokov in propustov, ki bi se v praksi lahko izvajalo kot se izvaja program zimske službe. Za konec še doda, da ne vidi potrebe po sprejemanju novih odlokov za to področje, ampak so lahko te obveze zapisane v odloku o cestah, kot je to praksa v nekaterih slovenskih občinah in poudari izvajanje stalnega nadzora inšpekcijskih služb nad čiščenjem vodotokov.

Občinski svetni Bernard Pačnik doda, da je v komisijo potrebno imenovati tudi strokovno podkovane ljudi, ki se na zadeve dejansko spoznajo. Opozori, da se lahko zgodi, da bodo občani začeli vlagati tožbe zaradi odgovornosti in poudari, da bo potrebno najti rešitev kako zagotoviti sredstva v proračunu in ponuditi pomoč prostovoljnim gasilcem, da bodo lahko opravljali svoje delo.

Občinski svetnik Matej Pečnik, pove, da je namen današnje seje najti rešitve, da se zadeva premakne naprej in podlaga za to je že sprejet sklep iz prejšnje seje, s katerim se daje podlago za imenovanje posebne komisije. Doda, da bi sam predlagal, da to komisijo vodi občinski svetnik Zdravko Fajmut. V komisijo je potrebno imenovati oziroma predlagati tudi predstavnike vodarjev in gozdarjev, saj se bo v primeru zavrnitve lahko nato s prstom pokazalo, da niso bili pripravljeni pomagati in nositi dela odgovornosti. Prav tako lahko občinski svet še na današnji seji poda soglasje ali oblikuje sklep s katerim omogoči v rebalansu proračuna namenska sredstva za odpravo posledic in preprečevanje večjih škod v primeru novih neurij. Za konec še doda, da so roki za sanacijo absurdni in bi zadeve morali rešiti urgentno.

Občinska svetnica Hedvika Gorenšek meni, da bi v to komisijo bilo potrebno imenovati tudi vse predstavnike posamezne krajevne skupnosti, saj oni najbolj poznajo problematiko na svojem območju. Doda, da so občinski svetniki skoraj na vsaki seji opozarjali na čiščenje jarkov, muld in propustov in bi v prihodnje to bilo potrebno izvajati vsaj enkrat letno. Za konec pove, da je po vetrolomu na Lešah še vedno ostalo ogromno vejevja in odpadnega lesa in v kolikor to ne bo očiščeno, bodo zopet težave z vodotoki.

Občinski svetnik Aleksander Ristič pove, da v tem primeru država ni izpolnila svojih obljub o sanacijah. Doda, da bo tudi njihov poslanec, kot predstavnik Koroške v parlamentu, poskušal narediti vse, da bi se zadeve lahko čimprej uredile. Poudari tudi pomen preventive in podpira ustanovitev posebne komisije.

Občinski svetnik Vladimir Pori pove, da je največji problem komunikacija med občinskimi in državnimi službami, glede same pristojnosti. Tu je potrebno najti dogovor, da se jasno določi kdo lahko in kako lahko posega, čisti in sanira posamezne vodotoke.

Občinski svetnik Andrej Stermec doda, da je bilo vsem pristojnim v državi, ki so zato odgovorni za sanacije, jasno pokazano kje so problemi zaradi katerih je prišlo do poplav, pa le – ti ni so takoj urgirali in je na koncu ostalo zgolj pri obljubah. Pove, da bi bilo potrebno v to posebno komisijo tudi imenovati poveljnika civilne zaščite, ki lahko na tem področju nudi veliko pomoči. Opozori, da so v teh ujmah gasilci utrpeli ogromno škode, ki je zavarovalnica ne želi poravnati in predlaga, da se zagotovijo tudi sredstva za povrnitev škode, ki so jo utrpeli. Gasilci so tudi nenehno opozarjali stanovanjsko podjetje, da bi nabavili črpalko s katero bi lahko hitreje črpali njihova stanovanja in poudari, da bi bilo resnično potrebno nabaviti novo vozilo s katerim bi lahko omogočili hiter razvoz in postavitev protipoplavnih vreč. Za konec še pove, da gasilci v bistvu niso pristojni za reševanje takšnih težav, le – te bi morale odpravljati pristojne službe, kot je komunala ipd. ampak kljub temu brez pomisleka vedno priskočijo na pomoč in vztraja, da je potrebno na tej seji sprejeti sklepe in se zavezati k rešitvi tega problema.

Občinska svetnica dr. Karla Oder pove, da se vsekakor strinja z vsemi predlogi predhodnikov in hkrati poudarja, da bi bilo potrebno preveriti ali obstaja možnost, da bi se roki za izvedbo lahko skrajšali.

Občinski svetnik Bernard Pačnik poudari, da je potrebno oblikovati strokovno in ne politično komisijo.

Na koncu župan zaključi z naslednjimi povzetki:

* + Pove, da je občina posegala v Leški in Flisov potok, pa je na račun tega bila deležna prijave, ki je naknadno bila umaknjena in poudari, da dokler ne bo jasno določeno kdo je za kaj odgovoren občina ne bo mogla temeljito urediti vodotokov,
	+ Sedanje stanje je posledica večletnega ne vlaganja v struge in vodotoke, zato je potrebno sedaj zadeve urediti tako, da v prihodnjih desetletjih do takšnih katastrofalnih razmer več ne bo prihajalo,
	+ Zahvali se vsem, ki so nesebično priskočili na pomoč pri odpravi posledic in kakorkoli pomagali, da so se stvari v najkrajšem času normalizirale,
	+ Zagotovi, da bo v najkrajšem možnem času imenoval 5 člansko komisijo, na podlagi predloga svetnikov,
	+ Zagotovi povečanje rezervnega finančnega sklada za primere elementarnih nesreč,
	+ In na koncu še apelira na vse lastnike gozdov, da očistijo brežine in iz vseh vodotokov ter nabrežij odstranijo vejevje, odpadni les in vse kar bi lahko povzročilo zamašitev propustov.

Po razpravi je bil soglasno sprejet naslednji

***SKLEP 1I/1***

***Občinski svet Občine Prevalje predlaga županu, da ustanovi Komisijo za zaščito in reševanje, ki bo sestavljena iz predstavnikov, ki se ukvarjajo z zadevno problematiko, in katere naloga bo svetovanje županu o sprejemu ustreznih ukrepov za preprečevanje in odpravo posledic naravnih in drugih nesreč.***

Seja je bila zaključena ob 19.30 uri.

Zapisal: Župan

Franc BREZNIK dr. Matija TASIČ